**НИЙСЛЭЛИЙН АРХИВЫН ГАЗАР**

Хөмрөгийн нэр: ***Улаанбаатар хотын Нийгэм хангамжийн газар***

Хөмрөгийн дугаар: ***34***

**ТҮҮХЧИЛСЭН ЛАВЛАХ**

УЛААНБААТАР ХОТ

2018 он

**ГАРЧИГ**

1. Хөмрөг үүсгэгчийн нэрийн өөрчлөлт 3
2. Товчилсон үгийн жагсаалт 4
3. Өмнөх үг /байгууллагын түүх, хөмрөгийн баримтын түүх, хөмрөгийн баримтын тодорхойлолт/ 5 5-12
4. Ном зүйн жагсаалт 13

**ХӨМРӨГ ҮҮСГЭГЧИЙН НЭРИЙН ӨӨРЧЛӨЛТ**

|  |  |  |  |
| --- | --- | --- | --- |
| Д/д | Дээд байгууллагын шийдвэр,огноо | Оны хязгаар | Нэрийн өөрчлөлт |
|  | Засгийн газрын 20 дугаар хурал, Улаанбаатар хотын Тэргүүлэгчдийн хамтарсан 1931 оны хурлын тогтоол | 1931-1932 | Хот нийтийн аж ахуйг эрхлэх хэлтэс |
|  | БНМАУ-ын Сайд нарын Зөвлөлийн 1932 оны 9 дүгээр тогтоол | 1932-1933 | Хотын аж ахуйн хэлтэс |
|  | БНМАУ-ын Сайд нарын Зөвлөлийн 1933 оны 42 дугаар тогтоол | 1933-1937 | Аж ахуйн хэлтэс |
|  | БНМАУ-ын Сайд нарын Зөвлөлийн 1937 оны 2 дугаар хурал, УБ хотын Тэргүүлэгчдийн 1937 оны 4 дүгээр тогтоол | 1937-1940 | Хотын байдлыг сайжруулах хэлтэс /орон сууцны тасаг, түлээ модны бэлтгэлийн газар харьяалагдсан./ |
|  | БНМАУ-ын Сайд нарын Зөвлөлийн 1940 оны 50 дугаар хурлын 08 дугаар зүйл | 1940-1952 | Хот сайжруулах хэлтэс  |
|  | Улаанбаатар хотын Хөдөлмөрчдийн Бага Хурлын Тэргүүлэгчдийн 1952 оны 28 дугаар тогтоол | 1952-1954 | Хот нийгмийн аж ахуйн хэлтэс |
|  | - | 1954-1955 | Хот нийгэм хангамжийн газар |
|  | - | 1955 | Улаанбаатар хотын Гүйцэтгэх захиргааны “Нийгмийн аж ахуйг удирдах газар” |
|  | БНМАУ-ын Сайд нарын Зөвлөлийн 1955 оны 299 дүгээр тогтоол | 1955-1968 | Улаанбаатар хотын Гүйцэтгэх захиргааны дэргэдэх “Хотын орон сууц, нийгмийн хангамжийн аж ахуйг удирдах газар” |
|  | БНМАУ-ын Сайд нарын Зөвлөлийн 1968 оны 79 дүгээр тогтоол | 1968-1969 | Хотын нийгэм хангамжийн аж ахуйг удирдах газар |
|  | БНМАУ-ын Сайд нарын Зөвлөлийн 1969 оны 284 дүгээр тогтоол | 1969-1972 | Нийтийн үйлчилгээний аж ахуйг удирдах газар |
|  | БНМАУ-ын Сайд нарын Зөвлөлийн 1972 оны 57 дугаар тогтоол | 1972-1976 | Улаанбаатар хотын “Нийтийн аж ахуйг удирдах газар” |
|  | БНМАУ-ын Сайд нарын Зөвлөлийн 1976 оны 453 дугаар тогтоол | 1976-Одоог хүртэл  | Орон сууц, нийтийн аж ахуйн удирдах газар |

**ТОВЧИЛСОН ҮГИЙН ЖАГСААЛТ**

|  |  |  |
| --- | --- | --- |
| Д/д | Товчлол | Тайлал  |
|  **А** |
| 1 | АДХГЗ | Ардын Депутатуудын хурлын гүйцэтгэх захиргаа |
| **Б**  |
| 2 | ББНШАЗК | Баримт бичиг нягтлан шалгах арга зүйн комисс |
| 3 | БНМАУ | Бүгд Найрамдах Монгол Ард Улс |
| **Д**  |
| 4 | Д№ | Дансны дугаар  |
| **С**  |
| 5 | СнЗ | Сайд нарын зөвлөл |
| **М** |
| 6 | МАХН | Монгол Ардын Хувьсгалт нам |
| **Н** |
| 7 | НИТХ | Нийслэлийн Иргэдийн Төлөөлөгчдийн хурал  |
| 8 | НЗД | Нийслэлийн Засаг дарга  |
| **Х**  |
| 9 | ХН | Хадгаламжийн нэгж  |
| 10 | Х№ | Хөмрөгийн дугаар |
| 11 | ХХК | Хариуцлагатай хувьцаат компани |
| **Ш**  |
| 12 | ШБОС | Шинэ бүтээл, оновчтой санаа |
| **Э**  |
| 13 | ЭШТБ | Эрдэм шинжилгээ, техник боловсруулалт |

**ӨМНӨХ ҮГ**

**Нэг. БАЙГУУЛЛАГЫН ТҮҮХ**

Засгийн газрын 1931 оны 09 сарын 21-ны өдрийн 20 дугаар хурал, Улаанбаатар хотын Тэргүүлэгчдийн хамтарсан хурлын тогтоолоор тус тус Улаанбаатар, Төв аймгийн захиргааг нэгтгэн “Улаанбаатар аймгийн захиргаа”-г байгуулахаар тогтсон.

Мөн тогтоолоор зохион байгуулалтын нэгжүүдийг дараах байдлаар зохицуулсан байна. Үүнд:

1. Ерөнхий хэлтэс
2. Цэргийн хэлтэс
3. Хөдөө аж ахуйн хэлтэс
4. Санхүүгийн хэлтэс
5. ***Хот нийтийн аж ахуйг эрхлэх хэлтэс***
6. Ардыг гэгээрүүлэх явдлын хэлтэс
7. Цагдан сэргийлэх явдлын хэлтэс
8. Улсын хянан байцаах бүртгэлийг эрхлэх товчоо болно.

Ийнхүү Улаанбаатар хотын Нийгэм хангамжийн газар нь анх “***Хот нийтийн аж ахуйг эрхлэх хэлтэс”*** нэртэйгээр зохион байгуулагдаж байсан түүхтэй.

Тус хэлтэс нь 1931-1954 он хүртэлх хугацаанд хэд хэдэн удаа нэр өөрчлөгдөн, бүтэц, зохион байгуулалт, үйл ажиллагааны чиглэл өөрчлөгдөж байсан нь Нийслэлийн Засаг даргын Тамгын газар /АДХГЗ/-ын түүхээс дэлгэрэнгүй үзэх боломжтой юм.

Түүхээс харвал 1954 оноос Хот нийгэм хангамжийн газар болон бие даасан байгууллага болсон байдаг.

***Эрхэм зорилго:***

Нийгэм хангамжийн аж ахуйнуудыг удирдах газар нь Улаанбаатар хотын Намын хороо, АДХГЗ-ны удирдлага, дэргэдэх олон нийтийн байгууллагуудын тусламжтайгаар үйлдвэр үйлчилгээний ажлуудыг хөнгөн шуурхай явуулж, улсын төлөвлөгөөг биелүүлэх, ажилтан албан хаагчдын хариуцлагыг сайжруулахад оршино.

***Үйл ажиллагааны тухай:***

1952 оны Улаанбаатар хотын Хөдөлмөрчдийн Бага хурлын Тэргүүлэгчдийн 28 дугаар тогтоолоор ***Хот нийгмийн аж ахуйн хэлтсийн*** харьяа салбар хот нийгмийн аж ахуйн байгууллагуудын нэгдсэн төсөв, орон тоог дараах байдлаар баталсан байдаг. Үүнд:

1. Төв үсчин
* тасгийн орон тоо 5
* үйлдвэрийн орон тоо 92
1. Зочид буудал
* тасгийн орон тоо 53
1. Барилгын контор
* тасгийн орон тоо 10
* үйлдвэрийн орон тоо 152
1. Орон сууц
* тасгийн орон тоо 3
* үйлдвэрийн орон тоо 24
1. Халуун ус
* тасгийн орон тоо 6
* үйлдвэрийн орон тоо 42
1. Усан тээвэр
* тасгийн орон тоо 9
* үйлдвэрийн орон тоо 74-өөр тус тус баталжээ.

Хэлтсийн даргаар хотын Гүйцэтгэх захиргааны орлогч дарга Дордог ажиллаж байв.

Дээрх тогтоолоос үзвэл тус хэлтэс нь тухайн үеийн нийгэм, эдийн засаг, хөгжлийн хувьд томоохон салбаруудыг удирдан зохион байгуулж, нийслэл хотод томоохон үүрэг гүйцэтгэдэг байжээ.

1954 оны 04 сараас бие даан байгууллага болон хөгжиж Хотын хөдөлмөрчдийн Депутатуудын хурлын гүйцэтгэх захиргааны харьяа Нийгэм хангамжийн газар болж салбар байгууллагуудын тоо ч өссөн байдаг. Үүнд:

1. Орон сууцны тасаг
2. Гэрэл зургийн тасаг
3. Төв үсчин /харьяанд нь будаг угаалга, гутал хадах, цэвэрлэх газрууд/
4. Хотын барилгын контор /СНЗ-ийн тогтоолоор 1954 онд Барилга трест болсон/
5. Ишгэлэг зочид буудал
6. Гээпэл хотын орон сууц
7. Алтай зочид буудал
8. Халуун усны тасаг
9. Ус тээвэрлэх тасаг
10. Үсчний тасаг
11. Мал нядлах, зах зээлийн тасаг
12. Хотын гэрэл зураг
13. Хот сайжруулах хэлтэс
14. Хотын бойны тасаг зэрэг болно.

Мөн энэ ондоо Нийгэм хангамжийн газраас томоохон ажлуудыг төлөвлөн, зохион байгуулж хэрэгжүүлсэн байдаг. Үүнд:

* Барилга контор, Усан тээвэр, Төв үсчин, Орон сууц, Халуун ус, Автобус, такси баазуудын үйлдвэр санхүүгийн төлөвлөгөөг биелүүлэх ба ажлыг нь сайжруулах арга хэмжээг тухай бүр зохион байгуулах,
* Үсчингүүдийг зэрэгтэй болгох,
* Ус тээвэрлэх норм хөлсний журмыг тогтоох,
* Автобус, таксины хөлсний норм тариф, дүрмийг батлах,
* Орон сууцыг ашиглалтын журамтай болгосон байдаг.

Мөн харьяа байгууллага болох Хотын барилга контор нь халуун ус, 100 хүүхдийн цэцэрлэг, жин буудал, худгуудын засвар, мэс заслын барилга зэргийг ашиглалтанд оруулж улсад хүлээлгэн өгч, 1955 онд шинээр Сонгино дахь амралтын байр, сургуулиудын лаборатори, худалдааны трестийн зоориуд, автобусны төв буудал, Солонгос хүүхдийн зуслан барилгууд болон бусад засваруудыг тус ондоо багтаан хийхээр төлөвлөсөн байдаг.

1954 онд Хотын гүйцэтгэх захиргааны Хот тохижуулах хэлтэст харьяалагдаж байсан үсчин, халуун ус, барилгын контор, усан тээврийн тасгуудыг тусгаарлан удирдлага, үйл ажиллагааг сайжруулахын тулд БНМАУ-ын СнЗ-ийн 1955 оны 299 дүгээр тогтоолоор Улаанбаатар хотын Гүйцэтгэх захиргааны ***“Нийгмийн аж ахуйг удирдах газар”-***ыг Улаанбаатар хотын гүйцэтгэх захиргааны дэргэдэх ***“Хотын орон сууц, нийгмийн хангамжийн аж ахуйг удирдах газар”*** болгон зохион байгуулж Хотын гүйцэтгэх захиргааны нэг орлогч даргад эрхлүүлэн аж ахуй зохион байгуулалтыг бэхжүүлэх арга хэмжээ авсан ба Хотын гүйцэтгэх захиргаагаар батлагдсан нэгдсэн төлөвлөгөөтэй ажиллаж байх журмыг тогтоож даргаар Дондовыг томилжээ.

1956 оноос “Хотын орон сууц, нийгмийн хангамжийн аж ахуйг удирдах газар” даргаар Гомбыг томилсон байна.

1957 оны байдлаар тус газрын харьяанд дараах байгууллагууд үйл ажиллагаагаа төлөвлөж, тайлагнадаг байв.

1. Халуун усны газар 4

2. Үсчний салбар 12

3. Цэвэр ус, ариун цэврийн ба үйлчилгээний тээвэр хавсарсан 78 машинтай авто тээврийн бааз 1

4. Барилгын контор 1

5. Хиймэл цэцгийн жижиг үйлдвэр 1

6. Гэрэл зургийн тасаг 5

7. Угаалга, хими цэвэрлэгээний тасаг 1

8. Хотын орон сууцны хэлтэс 1

9. Мал нядлах тасаг 1 бүгд 9 салбар байгууллагууд тус бүр 43-355 орон тоотой бөгөөд нийт 1000 гаруй ажилчин, албан хаагчидтай ажиллаж байв.

Тус газрыг үйлчилгээний хэлтэс, төлөвлөгөө-санхүүгийн хэлтэстэйгээр аж ахуйн тооцооны үндсэн дээр 1961 оны 12 сараас эхлэн өргөтгөж, улсын төсвөөс татаас авдаггүй харьяа байгууллагуудын бүх гүйлгээнээс 1%-ийн шимтгэлээр санхүүжиж байхаар тогтоосон байдаг.

1962 онд батлагдсан Үйлдвэр санхүүгийн төлөвлөгөөгөөр аж ахуйн бие даасан тооцоо бүхий 5 газрыг удирдан зохион байгуулж байжээ. Үүнд:

1. Орон сууцны захиргаа

2. Ус сувгийн ашиглалтын газар

3. Барилга контор

4. Үсчин гэрэл зургийн захиргаа

5. Нийгэм хангамжийн Авто бааз зэрэг харьяа газартайгаар Захиргааны 74, Тасгийн 846, Үйлдвэрийн ажилчин 905, үүнээс эрэгтэй 1159, эмэгтэй 523, шинэ хятад 81, хуучин хятад 48 ажилчин нийт 1825 ажилчин, албан хаагчидтай ажиллаж байжээ.

Мөн орон тооны Намын хороо 1, Эвлэлийн хороо 1, Үйлдвэрчний эвлэлийн хороо 1, Орон тооны салбар хороо 3, Орон тооны биш хороо 2 тус тус үйл ажиллагаа явуулж газрын даргаар хотын захиргааны орлогч даргаар ажиллаж байсан С.Балжинням байв.

БНМАУ-ын СнЗ-ийн 1969 оны 284 дүгээр тогтоолоор ***“Хот нийгэм хангамжийн аж ахуйнуудыг удирдах газар”***-ыг ***“Хот нийтийн үйлчилгээний аж ахуйг удирдах газар”*** хэмээн нэрлэх болж даргаар Д.Шаравламдан томилогджээ.

1969 оны байдлаар Улаанбаатар хотын АДХГЗ-ны Нийгэм хангамжийн аж ахуйнуудыг удирдах газрын харьяа дараах байгууллагууд үйл ажиллагаа явуулж иржээ. Үүнд:

1. Иргэдийг үйлчлэх товчоо
2. Орон сууц ашиглалтын 1-5 дугаар контор
3. Баянгол зочид буудал
4. Барилга засварын анги
5. Угаалгын комбинат
6. Ус сувгийн ашиглалтын хэрэг эрхлэх газар
7. Нийгэм хангамжийн авто бааз
8. Үсчин, гэрэл зургийн захиргаа
9. Хаягдал цэвэрлэх станц
10. Материалын контор болно.

Улаанбаатар хотын Гүйцэтгэх захиргаа, Үйлдвэрийн хоршооллын бусад байгууллагын бүрэлдэхүүнд байсан Нийтийн аж ахуй орон сууцны байгууллагыг Хот нийтийн үйлчилгээний аж ахуйг удирдах газарт харьяалуулан, түүнийг “***Улаанбаатар хотын Нийтийн аж ахуйг удирдах газар”*** гэж нэрлэх болжээ.

Ийнхүү Нийтийн аж ахуй орон сууцны байгууллагуудыг Хот нийтийн үйлчилгээний аж ахуйг удирдах газарт харьяалуулсанаар орон сууцны фонд өсөх тутам барилга, инженерийн шугам сүлжээ, ашиглалт, засвар үйлчилгээний хэвийн ажиллагааг хангах мэргэжлийн төрөлжсөн байгууллага зайлшгүй шаардлагатай болж Хот Нийтийн аж ахуйг удирдах газрын бүтэц, зохион байгуулалтыг 1976 онд өөрчлөн түүний харьяанд байсан Ус сувгийн ашиглалтыг эрхлэх газар, Гадаадын мэргэжилтэнд үйлчлэх газрууд бие даан гарч, *“****ОРОН СУУЦ, НИЙТИЙН АЖ АХУЙН УДИРДАХ ГАЗАР****”* болгон зохион байгуулжээ.

Тус байгууллага нь Төрийн архивт 47 дахь хөмрөг үүсгэгч бөгөөд дээрх түүхээс нэрийн өөрчлөлтийг авч үзвэл:

1. Хот нийгэм хангамжийн хэлтсийн харьяа Орон сууцны тасаг 1947-1950 он
2. Хот орон сууцны тасаг 1950-1959 он
3. Хот орон сууцны захиргаа 1959-1968 он
4. Хот Нийгэм хангамжийн аж ахуйн удирдах газар 1968-1969 он
5. Улаанбаатар хотын Нийтийн үйлчилгээний аж ахуйн удирдах газар 1969-1976 он
6. Улаанбаатар хотын Орон сууц Нийтийн аж ахуйн удирдах газар 1976-1991 он
7. Орон сууц Нийтийн аж ахуйн удирдах газар 2003-2010 он

***Харьяа байгууллагуудын түүхээс товч дурдвал:***

Тус байгууллагын харьяанд дор дурдсан газрууд үүсэн байгуулагдаж, бүтэц, зохион байгуулалтын өөрчлөлтөд орсон байдаг. Үүнд:

* 1954 он- ***Автобус, такси бааз*** шинээр байгуулагдаж автобусаар үйлчлэх ажлыг тодорхой болгох зорилгоор явах чиглэлийг нэмэгдүүлж, цагийн хувиар, хаяг зэргийг бий болгожээ.
* 1955 он- Үсчний салбарыг түшиглэн ***Хиймэл цэцгийн салбарыг*** 20 хүнтэй байгуулж, цэцгийн байшинг ашиглалтанд оруулж салбар байгууллагыг нэгээр нэмж Зөвлөлт Холбоот Улсад аж ахуйн чиглэлээр туршлага судлах ажлыг зохион байгуулж, үсчин болон усан тээврийн салбаруудыг өргөтгөн нэмэгдүүлэх арга хэмжээг авсан байдаг.
* 1955 он- Одоогийн “Улаанбаатар буян” ХХК-ийн анхны суурийг тавьж БНМАУ-ын СнЗ, МАХН-ын Төв хорооны хамтарсан 1955 оны 339/198 дугаар тогтоолоор “Нас барагсдын хүүрийг булшлан оршуулах товчоо”, БНМАУ-ын СнЗ-ийн 1956 оны 9 дүгээр тогтоолоор “Нас барагсдыг оршуулах товчоо” болгон үйл ажиллагааг өргөтгөн 1956 оноос Улаанбаатар хотын **“*Иргэдийг үйлчлэх товчоо”*** болгон өөрчилсөн байдаг.
* 1959 он- Хотын **“*Орон сууцны хэлтэс*”**-ийг БНМАУ-ын СнЗ-ийн 1959 оны 493 дугаар тогтоолоор “Хотын орон сууцны захиргаа” болгов.
* 1959 он- БНМАУ-ын СнЗ-ийн 1959 оны 196 дугаар тогтоолоор нийслэл хотыг ундны ундны болон үйлдвэрийн хэрэгцээний цэвэр усаар хангаж, бохир усыг нь татан цэвэрлэж байх үүрэгтэйгээр ***Ус сувгийн ашиглалтыг эрхлэх газрыг*** ЗХУ-ын тенхик, эдийн засаг, мэргэжилтний туслалцаатайгаар байгуулсан байна. УБ хотын АДХГЗ, НААҮЯ-ны 1975 оны хамтарсан шийдвэрээр бие даасан газар болгожээ.
* 1960 он- Хотын ***Богинын тээврийн авто баазыг*** СнЗ-ийн 1960 оны 54 дүгээр тогтоолоор байгуулсан боловч СнЗ-ийн 1961 оны 227 дугаар тогтоолоор Богинын тээврийн баазыг Нийгэм хангамжийн авто баазад, хотын *Халуун усыг* татан буулгаж Ус сувгийн ашиглалтыг эрхлэх газарт тус тус нэгтгэсэн.
* 1962 он- Нийгэм хангамжийн авто баазын харьяа ***Морин тээврийн тасгийн*** ачаа тээврийн морин тэргийг Хотын АДХГЗ-ны 1962 оны 128 дугаар тогтоолоор Хотын Худалдаа удирдах газрын морин тээврийн тасагт шилжүүлжээ.
* 1964 он- ***“Баянгол” зочид буудлыг*** 1964 оны 12 сард байгуулж, /БНМАУ-ын СнЗ-ийн шийдвэрээр “Баянгол” зочид буудлыг 1983 онд Гадаад худалдааны яамны мэдэлд шилжүүлсэн./ мөн энэ онд Орон сууцны барилга засварын ангийг шинээр байгуулж дээрхи газруудын бүтэц, орон тоо, төсвийг Хот нийгэм хангамжийн аж ахуйнуудыг удирдах газраас тушаан томилдог байжээ.
* 1965 он- БНМАУ-ын СнЗ-ийн 1965 оны 380 дугаар тогтоолоор ***“Хаягдал цэвэрлэх станц”***-ыг аж ахуйн тооцооны үндсэн дээр байгуулж, хотын төв парк, цэцэрлэг гудамж талбайг цэвэрлэх, хог хаягдлыг нэгдсэн журмаар ялган устгах үүргийг өгчээ.
* 1968 он- БНМАУ-ын СнЗ-ийн 1968 оны 79 дүгээр тогтоолоор Улаанбаатар хотын “***Орон сууцны захиргаа”-г*** татан буулгаж, түүний үүргийг Хотын нийгэм хангамжийн аж ахуйг удирдах газар болон Орон сууцны конторт хариуцуулж, орон сууц ашиглалтын салбарыг ***“Орон сууц ашиглалтын контор*”** болгон өөрчилж, аж ахуйн бүрэн тооцоонд шилжүүлжээ. Орон сууцны захиргаа нь улсаас хүлээлгэн өгсөн орон сууцыг бүрэн ашиглалтанд хүлээн авч үйлчилгээг сайжруулах үүрэгтэй байв.
* 1968 он- БНМАУ-ын СнЗ-ийн 1968 оны 79 дүгээр тогтоолоор ***Орон сууц ашиглалтын 1-5 дугаар конторуудыг*** байгуулж, тэдгээрийн засварын сэлбэг хэрэгслүүдийг бэлтгэх, уурын зуухны нүүрс, ажилчдын хэрэгцээний мод татах, орон сууцны конторуудын эвдрэл гэмтлүүдийг засах шуурхай засварын бригадыг ээлжээр ажиллуулах зорилгоор ***“Материалын контор****”* –ыг байгуулан ажиллаж байгаад 1972 онд татан буугджээ.
* 1971 он- ***Нийгэм хангамжийн авто бааз*** нь хотын эмнэлэг, сургууль, цэцэрлэг, ясль, орон сууцны газруудын нүүрсийг бэлтгэн татах, хөдөлмөрчдийн ундны ба албан газруудын уурын зуухнуудын усыг хангах, ачаа тээвэр /цэвэр, бохир ус, морин тээвэр нь ус тээвэрлэх зориулалттай/-ийн үүрэгтэй ажиллаж иржээ. зохион байгуулалт, тээвэр зохицуулалтын өөрчлөлтөөр 28 дугаар авто бааз болж өөрчлөгдөн 1971 оноос Хотын тээврийг удирдах газрын харьяанд 1969 оны 11 сард шилжүүлжээ.
* 1972 он- ***Үсчин, гэрэл зургийн захиргаа*** нь фото зургийн үйлчилгээнд нэгдсэн лабораторийн ажиллагааг бэхжүүлж зурагт засвар хийх, хуванцар шайраг, тавганд зураг буулгах, өнгөт зураг хийх, бэлтгэлийг хангаж үйлчилгээнд нэвтрүүлэх, Үс засах, буржийлгах, будах, хумс засах зэрэг ажлуудыг хийж иржээ. Тус захиргааны үйлчилгээ нь гадаадын орнуудаас захиалсан материалаас ихээхэн хамааралтай бөгөөд дээрх үйлчилгээнүүд төлөвлөгөө биелэхгүй саатах асуудлууд үүсдэг байжээ. 1972 онд Ахуй үйлчилгээний харьяанд шилжсэн байна.
* 1972 он- “***Барилга засварын анги”-ийг*** Үйлдвэр хоршооллын Төв зөвлөлийн харьяа барилгын артелтай нэгтгэж Нийтийн орон сууцны ***Барилга засварын контор*** болгон Нийтийн аж ахуй, үйлчилгээний яаманд харьяалуулж, улмаар БНМАУ-ын СнЗ-ийн 1976 оны 315 дугаар тогтоолоор энэхүү конторын зохион байгуулалтын өөрчилж, Улаанбаатар хотын Барилга засварын нэгдсэн тресттэй нийлүүлжээ.
* 1972 он- БНМАУ-ын СнЗ-ийн 1972 оны 57 дугаар тогтоолоор Хот нийтийн үйлчилгээний аж ахуйг удирдах газрын харьяа ***Үсчин, Угаалга, Гэрэл зургийн газар, Халуун усны захиргаа*** зэрэг ахуй үйлчилгээний байгууллагыг үйлдвэрийн хоршооллын харьяанд байсан Ахуй үйлчилгээний комбинаттай нэгтгэж аж ахуйн тооцоон дээр ажиллуулах шийдвэр гарчээ.

**Хоёр. ХӨМРӨГИЙН БАРИМТЫН ТҮҮХ**

Улаанбаатар хотын Нийгэм хангамжийн газар нь Төрийн архивт 34 дэх хөмрөг үүсгэгч байгууллага юм. /Х№ 34/

**Эрдэм шинжилгээ, техник боловсруулалтын ажил:**

Улаанбаатар хотын Нийгэм хангамжийн газрын 1949-1968 оны 105 хадгаламжийн нэгжийг Төрийн архивт шилжүүлэх хугацаа болсон учраас 1978 онд хүлээлгэн өгч Улаанбаатар хот дахь Улсын архивын архивч Мягмардаваа 1979 онд дээрх 105 хадгаламжийн нэгжийн бүртгэлийг АДХГЗ-ын Хэрэг эрхлэх газрын Баримт бичиг магадлан шалгах төв комиссын 1980 оны 01 сарын 23-ны өдрийн 149 дүгээр хурлаар хэлэлцэж батлуулсан байдаг.

Тухайн үед баримтын бүрдэл хангалтгүй дутуу, даргын тушаал, ажлын төлөвлөгөө, тайлан, тайлан тэнцэл, үйлдвэр, санхүүгийн төлөвлөгөө, харьяа байгууллагуудын даргын тушаал, хамтын гэрээ, илтгэх хуудас, илтгэл, социалист уралдааны холбогдолтой баримт, хурал зөвлөгөөний баримтаас бүрдэж байжээ.

Дээрх хүлээлгэн өгсөн баримтад Нийслэлийн Архивын албаны ажилтан Д.Байгалмаа эрдэм шинжилгээ техник боловсруулалтын ажлыг хийж гүйцэтгэн Нийслэлийн Архивын албаны дэргэдэх ББНШАЗК-ын 1998 оны 12 сарын 29-ний хурлаар хэлэлцүүлж:

* Байнга хадгалах 1949-1963 оны 64 хадгаламжийн нэгжийн данс
* Устгах баримтын түүвэр жагсаалтыг тус тус батлуулжээ.

Мөн 2009 оны 07 сард Нийслэлийн Архивын газрын гэрээт архивч А.Зогсохбаатар тус хөмрөгийн данс, бүртгэл байнга хадгалах 1949-1969 оны 64 хадгаламжийн нэгжид дахин боловсруулалтын ажлыг хийж гүйцэтгэн

* Байнга хадгалах 1954-1969 оны байнга хадгалах 36 хадгаламжийн нэгжийн дансыг үүсгэсэн байдаг.

Тус байгууллага нь олон харьяа газруудтай байсан нь Нийслэлийн Архивын сан хөмрөгт хадгалагдаж буй бусад хөмрөгүүдийн архивын баримттай давхардах, хөмрөгүүд салах зэрэг асуудлууд гарч байна. Жишээ нь:

* Орон сууц нийтийн аж ахуйн газрын баримт 1963 оноос эхлэх боловч өмнөх оны боловсон хүчний тушаалууд Нийгэм хангамжийн газрын даргын тушаалаар гарч байсан.
* Богинын тээврийн баазын 1960, 1961 оны баримтууд Төрийн архивт хадгалагдаж буй 28 дугаар авто баазын хөмрөгт нь хадгалагдаж байна.
* Ус сувгийн газрын баримт 1959 оноос эхлэх боловч өмнөх оны тушаал, шийдвэрүүд Нийгэм хангамжийн газрын баримтад хадгалагдаж байна.
* “Баянгол” зочид буудлын 1964-2002 оны баримт Үндэсний төв архивт хадгалагдаж байгаа боловч 1964 оноос өмнөх боловсон хүчний тушаал, шийдвэрүүд мөн адил Нийгэм хангамжийн газрын баримтад хадгалагдаж байна.

Үүнээс үзэхэд харьяа газруудын бие даасан байгууллага болсоноос өмнөх боловсон хүчний тушаал, шийдвэрүүд тус газрын баримтад хадгалагдаж байгааг лавлагаа мэдээлэл болон дансны өмнөх үг, эрдэм шинжилгээний лавлахуудад тодорхой тусгаж өгөөгүй, хөмрөгийн мэдээлэл дутмаг гэж үзэж байна.

Мөн тус газрын 1998 онд хэлэлцүүлж батлуулсан Устгах баримтын түүвэр жагсаалтаар улирлын төлөвлөгөө, социалист уралдааны үүрэг, гадаад захиалга, шинэ бүтээл оновчтой санааны холбогдолтой тухайн үеийн үйл ажиллагааны онцлогийг харуулсан баримтуудыг устгасан нь байгууллагын холбогдолтой мэдээллүүд багасах баримтын бүрдэл цөөрөх зэрэг сөрөг нөлөөтэй юм.

Төрийн архивт хадгалагдаж буй баримтад 2015 онд хийсэн тооллогын мөрөөр тус хөмрөгийн баримтууд он дамнасан, урагдсан, зарим хуудас дугаарлаагүй, хөмрөг хооронд баримт шилжүүлэх ажлууд хийгдэх шалтгаанаас НАГ-ын сан хөмрөгийн архивч Б.Бадмаараг, Э.Энхзолбоо нар 2016 оны 08 сард тус байгууллагын баримтад дахин боловсруулалт хийж ББНШАЗК-ын 2016 оны 06 сарын 21-ны өдрийн 02 дугаар хурлаар хэлэлцэж батлуулсаны үр дүнд:

* Байнга хадгалах 1954-1969 оны 45 хадгаламжийн нэгжийг Төрийн архивт хүлээлгэн өгчээ.

Тус хөмрөгийн даргын захирамж, тушаалд хуулбар хувийг үйлдээгүй бөгөөд лавлагаа мэдээлэлд цаасан хэлбэрээр ашиглуулж байна.

**Хадгалалт, хамгаалалт**

Төрийн архивт хадгалагдаж буй Улаанбаатар хотын Нийгэм хангамжийн газрын баримтыг нэр төрлөөр нь авч үзвэл:

1. Нийгэм хангамжийн газрын баримтууд:
* Газрын даргын захирамж, тушаал 1954-1969 он
* Үйлдвэрчний эвлэлийн нэгдсэн хорооны Тэргүүлэгчдийн тогтоол
* Үйл ажиллагааны тайлан
* Хурал, зөвлөгөөний баримтууд
1. Харьяа байгууллагуудын баримтууд:
* Тушаал /Авто тээврийн бааз/
* Үйлдвэр санхүүгийн төлөвлөгөө, биелэлт
* Үйл ажиллагааны төлөвлөгөө, тайлан
* Ажилчдын зөвлөгөөний хурлын баримтууд
* Боловсон хүчний тайлан

Тамга, тэмдэг, бичгийн нүүрний дардас

* Өвөлжилтийн бэлтгэл ажлын төлөвлөгөө, тайлан зэргээс бүрдэж байна.

Тус газрын 1954-1969 оны баримтыг судлах явцад байгууллагын зүгээс Архив, албан хэрэг хөтлөлтөд анхаарал тавьж байсан нь дараах тушаал шийдвэрээс харагдаж байна.Үүнд:

* Улаанбаатар хотын Нийгэм хангамжийн газрын даргын 1962 оны 63 дугаар тушаалаар Албан бичиг, баримтын хадгалалт хамгаалалтын хариуцлагыг дээшлүүлэх талаар анхаарч албан хэрэг хөтлөлтийг эмх цэгцтэй хөтлөх, архивын баримтын хадгалалт хамгаалалт дээр анхаарч ажиллахыг нийт албан хаагчид болон харьяа газруудын ажилтан, албан хаагчдад үүрэг болгосон байдаг.
* Улаанбаатар хотын Нийгэм хангамжийн газрын даргын 1963 оны 5 дугаар тушаалаар хотын АДХГЗ-ны 5 дугаар захирамжийн хүрээнд харьяа газруудын бичиг хэрэг хөтлөлт, архивын байдлыг шалган үзсэн дүнгийн биелэлтийг дурдсан бөгөөд дээрх шалгалтаар хангалтгүй дүгнүүлсэн, баримт бичгийн нууц, ирсэн бичгийн шийдвэрлэлтэд анхаарахыг харьяа газрууд дээр бичиг хэрэг, архивыг эмхлэн цэгцлэх 25 хоногийн ажлыг тусгай төлөвлөгөөний дагуу явуулахыг тус тус үүрэг болгосон байдаг.

Тус хөмрөгийн баримтанд 1995, 1998, 2000, 2002, 2004, 2006, 2008, 2010, 2013, 2015, 2016, 2017 онуудад тооллого явуулж, тоолж шалгасан тухай акт үйлдэж, хөмрөгийн хувийн хэрэгт хийсэн байна.

**Гурав. ХӨМРӨГИЙН БАРИМТЫН ТОДОРХОЙЛОЛТ**

Улаанбаатар хотын Нийгэм хангамжийн газрын ***1954-1969 оны 45 хадгаламжийн нэгж*** Төрийн архивт хадгалагдаж байна. Баримтыг хадгалах хугацаагаар нь авч үзвэл:

* Байнга хадгалах 1954-1969 оны 45 хадгаламийн нэгж болно.

Хотын нийгэм хангамжийн газрын даргын 1954-1969 оны захирамж, тушаалаар дараах байгууллагуудын үйл ажиллагааны тайлан, боловсон хүчний тушаал шийдвэрүүдийн үзэж, судлах боломжтой юм. Тус газар нь дээрх байгууллагуудыг удирдах дээд байгууллагаар ажиллаж байсан. Үүнд:

* Орон сууцны тасаг, Хотын орон сууцны хэлтэс, Орон сууцны захиргаа, Орон сууц ашиглалтын 1-5 дугаар контор
* Үсчний тасаг, салбар, Төв үсчин /харьяанд нь будаг угаалга, гутал хадах, цэвэрлэх газрууд/, Гэрэл зургийн тасаг, Үсчин, гэрэл зургийн захиргаа, Хотын гэрэл зураг
* Хотын барилгын контор, Барилга засварын анги
* “Ишгэлэг” зочид буудал
* “Гээпэл” хотын орон сууц
* “Алтай” зочид буудал
* Халуун усны тасаг, газар
* Ус тээвэрлэх тасаг, Ус сувгийн ашиглалтын газар, Ус сувгийн ашиглалтын хэрэг эрхлэх газар
* Мал нядлах, зах зээлийн тасаг, Мал нядлах тасаг, Хотын бойны тасаг
* Хиймэл цэцгийн жижиг үйлдвэр
* Богинын тээврийн бааз, Нийгэм хангамжийн Авто бааз
* Материалын контор
* Хаягдал цэвэрлэх станц
* Угаалга, хими цэвэрлэгээний тасаг, Угаалгын комбинат
* “Баянгол” зочид буудал
* Иргэдийг үйлчлэх товчоо /Улаанбаатар Буян ХХК/ зэрэг газрууд болно.

ЛАВЛАХ БИЧСЭН:

ЭРДЭМ ШИНЖИЛГЭЭНИЙ АЖИЛТАН Н.ХИШИГЖАРГАЛ

**НОМ ЗҮЙН ЖАГСААЛТ**

1. Х№ 34-ийн Данс, бүртгэл 2016 он
2. Х№ 34-ийн Хөмрөгийн хувийн хэрэг 1978-2015 он
3. Х№ 34-ийн баримт 1954-1969 он
4. Х№ 35-ын Данс, бүртгэл /Ус сувгийн удирдах газар/ 2014, 2017 он
5. Х№35-ын баримт 1959-1970 он
6. Х№ 47-ийн Данс, бүртгэл /Орон сууц нийтийн аж ахуйн удирдах газар/ 2012 он
7. Х№ 65-ын Данс, бүртгэл /Иргэдэд үйлчлэх “Буян” компани/ 2011 он
8. Х№ 65-ын баримт 1955-1959 он
9. Цахим ном 1931-1977 он
10. Цахим хайлт /интернет/ 2018 он